ISS bekommerd oor moorde wat wéér toegeneem hetArgieffoto “Die statistiek moet ŉ wekroep vir alle Suid-Afrikaners wees,” het Gareth Newham, hoof van die ISS se misdaad- en strafreg-afdeling, aan verslaggewers gesê. Die polisie het Vrydag die misdaadstatistiek vir die 2013/2014-boekjaar bekend gemaak. “Dit is nie meer net ŉ effense styging nie. Ek glo nie die polisie kan dit op hul eie hanteer nie. Ons weet wat die polisie kan doen en reeds gedoen het, maar hulle doen dit nie op die oomblik nie. Volgens Newham moet daar ŉ nasionale teenroof-strategie wees wat deur die polisie gedryf word. Hy het gesê so lank as wat misdadigers mense aanval en daarmee wegkom, sal dit ander aanspoor om dieselfde te doen. Nkosinathi Nhleko, minister van polisie, het ŉ beroep gedoen vir nasionale dialoog oor hoe om misdaad en geweld te laat afneem. Hy het ook versoek dat die nasionale ontwikkelingsplan (NOG) geïmplementeer word. Die ISS het dit verwelkom. Die NOP stel ŉ nasionale polisiëringsraad voor wat duidelike standaarde sal stel en ŉ omkeerstrategie behels. Newham het dit verwelkom. Dr. Chandre Gould, ŉ senior navorser by die ISS, het intussen gesê dit is vreemd dat die mees ernstige kategorieë van geweldsmisdade toegeneem het terwyl gevalle van algemene en ernstige aanranding afgeneem het. “Wat die statistiek vir ons sê is dat dit wat ons tot nou toe gedoen het, nie gewerk het nie. Hoë vlakke van geweld ondermyn beleggersvertroue, stoot kostes in die gesondheidsektor op en het ŉ negatiewe impak op alle sektore in die samelewing.” Newham het intussen versoek dat misdaadstatistiek maandeliks en op ŉ plaaslike vlak bekend gemaak moet word. “Indien jy nie weet wat tot die moorde lei nie, kan jy nie oplossings daarvoor kry nie,” het hy gesê.